

**คู่มือแบบประเมินความสุขของเด็กไทย: ระดับปฐมวัย**

**(Preschool Child Happiness: PCH-Thai 12)**

**คำชี้แจง**

แบบประเมินความสุขของเด็กปฐมวัย (Preschool Child Happiness: PCH-Thai 12) เป็นแบบประเมินของแผนสุขภาวะเด็ก เยาวชน และครอบครัว (สำนัก 4) ที่พัฒนาขึ้นจากกรอบแนวคิด ECCE Happiness Framework for Preschool แบ่งออกเป็น 2 สมรรถนะใหญ่ๆ คือ สมรรถนะด้านอารมณ์ (Emotional Competence) 3 องค์ประกอบ และสมรรถนะด้านสังคม (Social Competence) 4 องค์ประกอบ

แบบประเมิน PCH-Thai 12 เป็นเครื่องมือที่ผ่านการวิจัยและทดสอบแล้วว่ามีประสิทธิภาพในการคัดกรองหรือประเมินระดับความสุขของเด็กได้ดี โดยมีค่าความเที่ยงของมาตรวัดด้วยสัมประสิทธิ์ Reliability Cronbach’s Alpha เท่ากับ 0.764

**คุณสมบัติของเครื่องมือ**

1) แบบประเมิน PCH-Thai 12 พัฒนาขึ้นโดยใช้กลุ่มคนเป็นมาตรฐาน (Normative Model) ในการกำหนดเกณฑ์ปกติ (Norm) เนื่องจากยังไม่มีการกำหนดมาตรฐาน (Goal Standard) ของความสุขเด็กปฐมวัย ว่ามีค่าความสุขมากน้อยเพียงใด

2) การพัฒนาแบบประเมิน PCH-Thai 12 ผ่านการทบทวนวรรณกรรมที่เกี่ยวข้อง จากนั้นสร้างเป็นข้อคำถามให้สอดคล้องกับกรอบแนวคิด และตรงตามเนื้อหาที่ต้องการประเมิน (Content Validity) นำลงไปทดสอบรอบแรกกับกลุ่มตัวอย่างขนาดเล็ก (83 คน) ด้วยข้อคำถามทั้งหมด 21 ข้อ คัดกรองข้อคำถามโดยใช้สถิติ Factor Analysis ที่สามารถจัดหมวดหมู่ได้ครบ 7 องค์ประกอบและอธิบายเนื้อหาร่วมกันได้มากกว่าร้อยละ 70 จึงจัดว่าเนื้อหาของจำนวนข้อคำถามครอบคลุมในเกณฑ์ค่อนข้างเหมาะสม ตลอดจนหาความเที่ยงของมาตรวัดด้วย Reliability Cronbach’s Alpha ที่อยู่ในเกณฑ์ดีมีค่าตั้งแต่ 0.7 ขึ้นไป เมื่อได้ข้อคำถามที่มีจำนวนข้อและเนื้อหาเข้าเกณฑ์มาตรฐาน จึงนำไปทดสอบรอบที่สองที่มีขนาดกลุ่มตัวอย่างที่ใหญ่ขึ้นกว่าเดิมเพื่อดู External Reliability

3) ผลการวิเคราะห์ข้อมูลรอบแรก จากจำนวนข้อคำถาม 21 ข้อ สามารถสกัดจำนวนข้อคำถามที่ใช้ได้ 12 ข้อ มีความสามารถอธิบายเนื้อหาร่วมกันได้ (Common Variance) 98.06% และค่าความเที่ยงของคะแนนการวัด (Cronbach’ s Alpha) 0.852 และเมื่อนำไปใช้ในกลุ่มตัวอย่างขนาดใหญ่ในพื้นที่อื่นจำนวน 318 คน ได้ค่าความสามารถอธิบายเนื้อหาร่วมกันได้ (Common Variance) 93.16% และค่าความเที่ยงของคะแนนการวัด (Cronbach’s Alpha) 0.764

**ข้อกำหนดและคำชี้แจงในการประเมิน**

1) แบบประเมินนี้เหมาะสำหรับเด็กที่มีอายุระหว่าง 3-5 ปี (ไม่จำกัดเพศ)

2) ใช้เวลาในการประเมินประมาณ 10-15 นาที

3) ผู้ให้ข้อมูลหรือผู้ประเมินควรเป็น **พ่อ แม่ ครู ผู้ปกครอง หรือ คนในชุมชนที่มีความสนิทสนมกับเด็ก**

**อย่างน้อย 1 ปีขึ้นไป**

4) ก่อนเริ่มทำแบบประเมิน ควรทำความเข้าใจกับพ่อแม่ ครู ผู้ปกครอง ให้เข้าใจว่า

- การประเมินนี้เป็นเพียงการประเมินและคัดกรองความสุขของเด็กในเบื้องต้นเท่านั้น

- ขอให้แสดงความคิดเห็นให้ตรงกับความเป็นจริงของเด็กให้มากที่สุด

- ขอให้ตอบแบบประเมินให้ครบทุกข้อและในแต่ละข้อให้เลือกตอบข้อเดียวเท่านั้น

5) แบบประเมินนี้เหมาะกับการประเมิน ณ สถานการณ์ปัจจุบันของเด็ก เพื่อความเที่ยงตรงและแม่นยำ

ที่สุด และไม่แนะการนำไปใช้เพื่อการประเมินย้อนหลัง (Retrospective Recall Evaluation)

6) เพื่อให้การประเมินเป็นไปตามนโยบายคุ้มครองข้อมูลส่วนบุคคล (PDPA) และ พรบ. คุ้มครองเด็ก แนะนำให้มีกระบวนการให้ข้อมูลและขอความยินยอมจากพ่อแม่ ผู้ปกครองของเด็กก่อนทำการประเมิน มีกระบวนการรักษาความลับ และบริหารจัดการการจัดเก็บข้อมูลให้ยากต่อการเข้าถึงของบุคคลอื่น ไม่ระบุข้อมูลส่วนบุคคลที่แท้จริงของเด็ก โดยสามารถใช้นามสมมุติหรือเลขรหัสแทน

**การให้คะแนน**

**กลุ่มที่ 1 ข้อ 1 2 3 4 5 7 8 และ 9**

น้อยที่สุด ให้ 1 คะแนน

น้อย ให้ 2 คะแนน

ปานกลาง ให้ 3 คะแนน

มาก ให้ 4 คะแนน

มากที่สุด ให้ 5 คะแนน

**กลุ่มที่ 2 ข้อ 6 10 11 และ 12**

น้อยที่สุด ให้ 5 คะแนน

น้อย ให้ 4 คะแนน

ปานกลาง ให้ 3 คะแนน

มาก ให้ 2 คะแนน

มากที่สุด ให้ 1 คะแนน

**การแปลผลการประเมิน**

แบบประเมินความสุขของเด็กไทย: ระดับปฐมวัย 12 ข้อ มีคะแนนเต็มทั้งหมด 60 คะแนน เมื่อได้ข้อมูลจากการประเมินแล้ว และรวมคะแนนทุกข้อได้คะแนนเท่าไหร่ สามารถนำมาเปรียบเทียบกับเกณฑ์ปกติที่กำหนดดังนี้

คะแนน 49-60 คะแนน หมายถึง มีความสุขในระดับมาก

คะแนน 36-48 คะแนน หมายถึง มีความสุขระดับปานกลางในเกณฑ์ปกติ

คะแนน 0-35 คะแนน หมายถึง มีระดับความสุขในระดับน้อย

|  |  |  |  |  |  |
| --- | --- | --- | --- | --- | --- |
| **แบบประเมินความสุขของเด็กไทย: ระดับปฐมวัย** | **น้อยที่สุด** | **น้อย** | **ปานกลาง** | **มาก** | **มากที่สุด** |
| 1. เด็กมีเพื่อนเล่น “เป็นกลุ่ม” เวลาอยู่ที่บ้าน-โรงเรียน |  |  |  |  |  |
| 2. พ่อแม่-ผู้ปกครอง-ครู ให้โอกาสเด็กเลือกทำในสิ่งที่เด็กชอบ |  |  |  |  |  |
| 3. เด็กมีความสุขที่ได้รับคำชมจากผู้ใหญ่ |  |  |  |  |  |
| 4. เวลาโกรธหรือไม่สบายใจ เด็กมีวิธีที่ทำให้เขารู้สึกดีขึ้น |  |  |  |  |  |
| 5. เด็กกล้าร้องขอ-ต่อรองกับพ่อแม่ เพื่อสิ่งที่เขาต้องการ |  |  |  |  |  |
| 6. เด็กถูกพ่อแม่ - ผู้ปกครอง ดุ ด่า ในที่สาธารณะ |  |  |  |  |  |
| 7. เวลามีความทุกข์ เด็กสามารถควบคุมตัวเองได้ |  |  |  |  |  |
| 8. เด็กชอบและมีความสุขเวลาอยู่กับเพื่อนๆ |  |  |  |  |  |
| 9. เด็กมีกิจกรรม ที่สามารถผ่อนคลายความเครียดได้ด้วยตัวเอง |  |  |  |  |  |
| 10. เด็กรู้สึกกลัว เวลาเจอกับคนแปลกหน้า |  |  |  |  |  |
| 11. เด็กต้องช่วยพ่อแม่ทำงาน จนบางครั้งต้องหยุดเรียน |  |  |  |  |  |
| 12 เด็กโดนพ่อแม่ - ผู้ปกครอง ทำโทษด้วยการตี |  |  |  |  |  |